ተጨማሪ 100 ሰዎች በኮሮና ቫይረስ ተያዙ
 አዲስ አበባ፦ ባለፉት 24 ሰዓታት በተደረገ የላቦራቶሪ ምርመራ ተጨማሪ 100 ሰዎች በቫይረሱ መያዛቸው ተገለ፡፡ ከኮሮና ቫይረስ ያገገሙ ሰዎች 191 ሲደርሱ አንድ ሰው መሞቱን የጤና ሚኒስቴር አስታወቀ።የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው 4ሺ 950 ሰዎች መካከል 100
ሰዎች ቫይረሱ ተገኝቶባቸዋል። ቫይረሱ የተገኘባቸው 53 ወንድ እና 47 ሴት ሲሆኑ፣ 99ኙ ኢትዮጵያውያን፤ አንዱ የብሩንዲ ዜጋ ነው ። ከ3 – 70 የዕድሜ ክልል ውስጥ ይገኛሉ ። 3 የውጭ ሀገር የጉዞ ታሪክ ያላቸው፣35 በበሽታው ከተያዘ ሰው ጋር ንክኪ የነበራቸው ሲሆኑ፣ 62 የውጭ ሀገር የጉዞ ታሪክ የሌላቸው፣ በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል ።ቫይረሱ ከተገኘባቸው 94 ከአዲስ አበባ፣ 1 ከትግራይ፣ 2 ከሶማሌ፣ 3 ከኦሮሚያ ክልል ለይቶ ማቆያ የነበሩ መሆኑም ጠቁመዋል። በተጓዳኝ ህመም ምክንያት ሕክምና ላይ የነበሩ የ70 ዓመት ዕድሜ ያላቸው ሴት የምርመራው ውጤታቸው ሳደርስ ለህልፈት የበቁ ሲሆን በአጠቃላይ በቫይረሱ ምክንያት የሞቱ ሰዎችን ቁጥር 7 አድርሶታል። ባለፉት 24 ሰዓት ውስጥ 10 ሰው ከበሽታው ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 191 መድረሱንም አመልክተዋል።በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር831 መሆኑን ጠቁመው፣ ከእነዚህም ውስጥ 631 ሰዎች በለይቶ ሕክምና ላይ መሆናቸውን፤ አንድ ሰው በጽኑ ሕክምና ክፍል እንደሚገኝ አስታውቀዋል። እስካሁን ለ96ሺ566 ሰዎች የላብራቶሪ ምርመራ መሰራቱንም ገልጸዋል። በቫይረሱ የ7 ሰዎች ሕይወት ማለፉ የሚታወስ ሲሆን፣ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።አዲስ ዘመን ግንቦት 21 ቀን 2012 ዓ.ም በጋዜጣው ሪፖርተር